tartuNLP/wikipedia-smugri-20251201 huggingface dataset:
Tymiinidimeeri

Tymiinidimeeri on kahden vierekkäisen tymiinimolekyylin välinen kovalenttinen sidos DNA-molekyylissä. Se usein syntyy ultraviolettisäteilystä tai kemiallisista mutageeneistä. Korjausentsyymit ja DNA:n korjausjärjestelmä kykenevät usein tunnistamaan ja korjaamaan tämäntyyppiset vauriot. Monissa organismeissa (ei kuitenkaan istukallisissa nisäkkäissä kuten ihmisessä), DNA:n fotoliaasit voivat korjata vaurion suoraan leikkaamalla dimeerin.
Korjaamattomien tai väärin korjattujen tymiinidimeerien aiheuttamat mutaatiot voivat johtaa ihosyövän kehittymiseen.
Jennifer Walcott

Jennifer Walcott (s. 8. toukokuuta 1977 Youngstown, Ohio, Yhdysvallat) on yhdysvaltalainen malli ja näyttelijä. Hän on esiintynyt muun muassa "Playboy"-lehdissä.
Walcott syntyi perheeseen, jossa oli hänen lisäkseen kolme lasta. Hän harrasti cheerleadingia ja tanssimista. Vuonna 1995 hän valmistui Lowellville High Schoolista.
Walcott oli 19-vuotias, kun hän lokakuussa 1996 kävi Los Angelesissa ja päätti muuttaa sinne. Ensimmäiset vuodet olivat Walcottille raskaita, sillä hän kävi kahdessa työssä ja opiskeli samalla Santa Monica Collegessa. Hän muutti Chicagoon vuonna 2000 ollakseen lähellä sairasta isoäitiään. Tämän kuoltua Walcott muutti takaisen Los Angelesiin.
Muutettuaan takaisin Walcott päätti alkaa malliksi ja pääsi "Playboy"-lehteen. Hän avasi omat internetsivunsa ja esiintyi useissa Playboy-videoissa. Vuonna 2005 Walcott näytteli "" -elokuvassa.
Luettelo Wayne Gretzkyn NHL-ennätyksistä

Lopettaessaan uransa, Wayne Gretzky hallitsi kaikkiaan 61 NHL-ennätystä sekä useita epävirallisia ennätyksiä. Tämä on luettelo niistä; 40 runkosarja-, 15 pudotuspeli- ja 6 1487 runkosarja-, 208 pudotuspeli- ja 18 tähdistöottelussa 20 NHL-kauden aikana.
Menetetyt ja saadut ennätykset.
Alexander Ovetsinin rikkoi hänen maaliennätyksensä runkosarjassa 895 maalilla New york islanderiä vastaan 6.4 2025.
Epäviralliset ennätykset.
Tunnustettujen ennätysten lisäksi Gretzkyllä on paljon epävirallisia ennätyksiä, joita ei lue ennätyskirjoissa hänen nimissään. Tässä on ainakin osa niistä.
Hassan Nasrallah

Hassan Nasrallah (, ; 1960, Burj Hammud, Beirut, Libanon – 27. syyskuuta 2024, Beirut) oli libanonilainen uskonoppinut ja Hizbollahin, šiialaisen poliittisen puolueen ja militanttiryhmän, pääsihteeri.
Tausta ja yksityiselämä.
Nasrallah opiskeli politiikkaa ja Koraania Irakin Najafissa. Vuonna 1978 hän palasi Irakista karkotettuna ja osallistui Libanonin politiikkaan Amalin joukoissa. Hän myös opiskeli ja opetti uskontoa koulussa. Kun Israel hyökkäsi Libanoniin 1982, Nasrallah tovereineen lähti Amalista. Perustettiin uusi järjestö, Hizbollah, ja Nasrallah keskittyi politiikkaan.
Nasrallah käytti kuolemaansa saakka titteliä sayyid, jota šiialaiset uskonnolliset johtajat käyttävät osoittaakseen olevansa profeetta Muhammedin jälkeläisiä.
Nasrallah oli naimisissa Fatima Yassinin kanssa. Pari sai viisi lasta, joista yksi poika, Muhammad Hadi, kuoli jo vuonna 1997.
Hizbollahin johdossa.
Nasrallah nousi Hizbollahin johtoon sen jälkeen kun edellinen johtaja, šeikki Abbas al-Musawi, oli vuonna 1992 murhattu. Nasrallahin johtamana Hizbollahista tuli varteenotettava vastus Libanonin eteläosia miehittäneille Israelin puolustusvoimille. Vastarinnan ansiosta 22 vuotta jatkunut miehitys päättyi vuonna 2000, ja siksi Nasrallahia arvostettiin suuresti kautta arabimaailman Etelä-Libanonin vapauttajana.
Nasrallahilla oli vuonna 2004 merkittävä asema Hizbollahin ja Israelin neuvotellessa laajasta vankienvaihdosta. Israel vapautti yli 400 palestiinalaista ja libanonilaista vankia, ja Hizbollah vapautti vankina pitämänsä israelilaisen liikemiehen ja palautti kolme israelilaissotilaan ruumista.
Israelin ilmavoimat tuhosi 14. heinäkuuta 2006 Nasrallahin päämajan laajemman konfliktin yhteydessä. Nasrallah joutui samana vuonna epäonnistuneen salamurhayrityksen kohteeksi, minkä vuoksi hän vietti vuosia poissa julkisuudesta.
Hassan Nasrallahin johdolla Hizbollah on osallistunut isolla panoksella Syyrian sisällissotaan presidentti Bashar al-Assadin hallinnon puolella sunnilaisia kapinallisryhmiä vastaan. Hizbollahin panos on ollut hyvin merkittävä sodassa, jonka Nasrallah sanoi vuonna 2017 olevan päättymässä Hizbollahin ja Assadin voittoon.
Kuolema.
Israelin asevoimat sanoi 28. syyskuuta tappaneensa Nasrallahin päivää ennen Beirutissa tehtyjen ilmaiskujen yhteydessä. Hizbollah vahvisti väitteen myöhemmin samana päivänä. Samassa yhteydessä kuoli myös Nasrallahin tytär Zainab.
Aberdeenshire

 Aberdeenshire (, ) on yksi Skotlannin 32 hallintoalueesta ("council area"). Siellä on arviolta 261 960 asukasta (vuonna 2015) ja sen pinta-ala on 6 313 neliökilometriä.
Hallintoalue syntyi vuonna 1996, kun Grampianin alue jaettiin uudelleen. Nykyisin Aberdeenshire ei käsitä Aberdeenia, vaikka sen hallinnolliset rakennukset sijaitsevatkin kaupungin alueella. Aberdeenshiren naapurialueita ovat etelässä Angus sekä Perth ja Kinross ja lännessä Ylämaa ja Moray.
Aberdeenshiren alueelta on tehty monia neoliittisen kauden ja pronssikauden aikaisia arkeologisia löytöjä.
Eddie Griffin

Eddie Griffin (s. 15. heinäkuuta 1968 Kansas City, Missouri) on yhdysvaltalainen koomikko ja näyttelijä. Griffinillä on yksi lapsi, Eddie Jr. (s. 1986).
Simon Beresford-Wylie

Simon Piers Dawnay Beresford-Wylie (s. 18. toukokuuta 1958 Iso-Britannia) oli Nokian johtokunnan jäsen ja Networks-toimialaryhmän johtaja 1. helmikuuta 2005 – 31. lokakuuta 2009. Lisäksi hän toimi Nokia Siemens Networksin toimitusjohtajana ja johtoryhmän jäsenenä. Syyskuussa 2009 tiedotettiin, että Beresford-Wylie jättää NSN:n ja Nokian ja uudeksi toimitusjohtajaksi valittiin intialainen Rajeev Suri. Beresford-Wylie oli ollut Nokian palveluksessa vuodesta 1998. Hän on Australian ja Britannian kansalainen. Vain kaksi kuukautta NSN:n eroilmoituksen jälkeen marraskuun 2009 alussa uutisoitiin, että Beresford-Wylie aloittaa luxemburgilaiseen energiateollisuuden mittausteknologiayhtiö Elsterin toimitusjohtajana. Vuonna 2012 hän siirtyi kokonaan Vitec Groupin palvelukseen. 
Beresford-Wyliellä on Bachelor of Arts -tutkinto Australian kansallisesta yliopistosta (talousmaantiede ja historia). Beresford-Wylie toimi ennen Nokia-uraansa australialaisen verkko-operaattori Telstran palveluksessa. Nokialla Beresford-Wylie toimi aikaisemmin vastaten muun muassa Nokian Intian-toiminnoista ja verkkoliiketoiminnasta Aasiassa vuodesta 2003. Vuosina 1982-1989 Beresford-Wylie oli Australian liittovaltion palveluksessa eri johtotehtävissä. Beresford-Wylie on myös Vitec Groupin hallituksen jäsen. 
Beresford-Wylie on naimisissa ja heillä on kaksi lasta, Edward ja Guy. Vapaa-ajallaan hän nauttii matkustelemisesta ja taiteen, antiikin ja postimerkkien keräilemisestä; hänen keräilykohteenaan on Penny Black, maailman ensimmäinen postimerkki.
Nirvana (albumi)

Nirvana on grunge-yhtye Nirvanan vuonna 2002 julkaistu kokoelma-albumi. Levy sisältää Nirvanan singlejen A-puolia vuosilta 1991-1994, muiden muassa "Smells Like Teen Spirit", "Come as You Are" ja "Heart-Shaped Box".
"Nirvana" on yhtyeen kolmas laulaja-kitaristi Kurt Cobainin kuoleman jälkeen julkaistu albumi. Se sisältää myös ennen julkaisemattoman kappaleen "You Know You're Right", joka nauhoitettiin 30. tammikuuta 1994; kappaleesta tehtiin myös single. Albumi ylsi ilmestyessään Billboard 200 -listan sijalle kolme.
Kokoelma-albumi sisältää singlet Nirvanan albumeilta "Bleach", "Nevermind", "In Utero" ja kaksi kappaletta Nirvanan vuonna 1994 julkaistulta ja 1993 äänitetyltä "MTV Unplugged in New York" -live-albumilta. Albumilla on myös kappale "Been a Son", joka on julkaistu myös yhtyeen "Blew"-EP:llä ja toisena versiona yhtyeen "Incesticide"-kokoelma-albumilla. Nirvana sisältää myös kaksi bonuskappaletta, jotka ovat "Something In The Way" (japanilaisessa versiossa) ja "Where Did You Sleep Last Night" (eurooppalaisessa versiossa). Kummatkin kappaleet ovat yhtyeen "MTV Unplugged In New Yorkilta".
Jere &amp; The Universe

Jere &amp; The Universe on syksyllä 2002 Helsingissä perustettu suomalainen rock-yhtye. Albumeita on ilmestynyt kolme, joista kaikki on äänitetty yhtyeen alkuperäiskokoonpanon kanssa.
Ryan Adams

Ryan Adams (oik. David Ryan Adams, s. 5. marraskuuta 1974 Jacksonville, Pohjois-Carolina) on yhdysvaltalainen country/rock/punk-artisti. Adamsin tyyliä on vaikea luonnehtia yksiselitteisesti, sillä hän yhdistelee musiikissaan elementtejä monelta eri osa-alueelta, ja levyt sekä kappaleet voivat olla hyvinkin toisistaan poikkeavia.
16-vuotiaana Adams lopetti koulun kesken tehdäkseen musiikkia ja ansaitsi elantonsa työskentelemällä kenkäkaupassa. Vuonna 1994 hän perusti yhtyeen nimeltä Whiskeytown, joka hajosi 1999. Adams siirtyi soolouralle ja julkaisi ensimmäisen albuminsa nimeltään "Heartbreaker" vuonna 2000. Viimeisin julkaisu on vuonna 2015 julkaistu "1989", joka on coveralbumi Taylor Swiftin albumista "1989".
Adams on tuottelias artisti. Hän on julkaissut kahdeksan sooloalbumia ja neljä albumia The Cardinals -yhtyeensä kanssa. Tämän lisäksi hän on ollut mukana monien muiden artistien levynteossa ja toiminut tuottajana Jesse Malinin ja Willie Nelsonin albumeilla. Adamsin muita yhteistyökumppaneita ovat olleet muun muassa Toots &amp; the Maytals, Beth Orton, The Wallflowers, Jesse Brand, Minnie Driver, Counting Crows, America ja Cowboy Junkies. Hän on myös esiintynyt Elton Johnin kanssa.
Musiikin ohella Adams on kirjoittanut novelleja ja runoja sisältävän kirjan "Infinity Blues" (2009). 
Syytökset seksuaalisista väärinkäytöksistä.
"The New York Times" kertoi 13. helmikuuta 2019, että useat naiset, kuten entinen puoliso Mandy Moore ja laulaja Phoebe Bridgers, ovat sanoneet Adamsin tarjoutuneen avustamaan heitä heidän musiikkiurallaan ja sen jälkeen ahdistelleen heitä seksuaalisesti. Joissakin tapauksissa Adamsin sanotaan kostaneen, kun hänen lähentely-yrityksensä oli torjuttu, sabotoimalla heidän uraansa ja häiriköimällä tekstiviestein ja sosiaalisessa mediassa. Eräs syytteen esittänyt sanoi Adamsin lähettäneen hänelle avoimesti seksuaalisia tekstiviestejä, kun hän oli alaikäinen. Adams on kieltänyt syytteet. Seuraavana päivänä The New York Times kertoi, että FBI tutkii, onko Adams tehnyt rikoksen ollessaan avoimesti seksuaalisessa viestittelyssä alaikäisen fanin kanssa. SJM Concerts julkaisi 1. maaliskuuta 2019 lausunnon, että Adamsin Britanniaan ja Irlantiin 30. maaliskuuta 2019 alkavaksi suunniteltu kiertue oli peruttu ja liput korvataan ne ostaneille. Myös Adamsin tulevien albumien julkaisu peruttiin, kun syytökset tulivat julki. Hänen oli tarkoitus julkaista vuonna 2019 kolmen albumin trilogia, johon kuuluivat albumit "Big Colors", "Wednesdays" ja nimeämätön kolmas albumi.
Tom Krause

Tom Gunnar Krause (5. heinäkuuta 1934 Helsinki – 6. joulukuuta 2013 Hampuri) oli suomalainen oopperalaulaja, äänialaltaan baritoni.
Ura.
Tom Krause suoritti lääketieteen kandidaatin tutkinnon Helsingin yliopistossa mutta keskeytti lääkärinopinnot ja lähti laulajaksi. Hän opiskeli muun muassa Wienin musiikkiakatemiassa 1956–1959. Hänen uransa lähti nousuun Berliinin oopperasta 1959, ja pari vuotta myöhemmin hän debytoi New Yorkin Metropolitan-oopperassa.
Krausesta tuli maailmankuulu baritoni, joka on menestynyt niin ooppera- kuin konserttilavoillakin. Hän on esiintynyt Metropolitanin lisäksi muun muassa La Scalan, Wienin, Münchenin ja Pariisin oopperoissa sekä Salzburgin, Edinburghin, Glyndebournen ja Bayreuthin musiikkijuhlilla. Hän lauloi Berliinin filharmonikkojen, Chicagon ja Clevelandin orkestereiden, New Yorkin filharmonikoiden, Amsterdamin Concertgebouw'n ja Orchestre de Paris'n solistina. Suomessa hän esiintyi muun muassa Savonlinnan oopperajuhlilla ja Kansallisoopperassa. 
Krause teki yli 70 levytystä, joista monet on palkittu. Jean Sibeliuksen laulujen levytyksestä 1984 Krause sai muun muassa Edison Prize- ja Deutsche Schallplattenpreis -palkinnot. Hänet tunnetaan erityisesti Mozartin oopperaroolien ja saksalaisten liedien esittäjänä.
Krause toimi Sibelius-Akatemian professorina 1989–1990 ja vuosina 1994–2000 Hampurin musiikkikorkeakoulun yksinlaulun professorina. Sittemmin hän opetti Espanjassa Madridin Escuela Superior de Musica Reina Sofia -musiikkikorkeakoulussa. Hän piti mestarikursseja eri puolilla maailmaa. Krause asui pitkään Saksassa ja Yhdysvalloissa.
Tom Krausen puoliso oli Jeane o.s. Meunier vuodesta 1960. Heille syntyi tytär Danielle vuonna 1961.
Krausesta sanottua.
"Tom Krausen valtteja ovat ainutlaatuisen lämmin, täyteläinen ja jalosointinen baritoniääni, täydelliset kielelliset ja kulttuurilliset valmiudet kansainväliselle uralle sekä taiteellinen syvämietteisyys ja musikaalisuus." (Matti Lehtonen "Turun Sanomissa" 2003.)
"Oopperalaulajan uraansa Tom Krause on onnistuneesti yhdistänyt konsertti- ja liedlaulajan uran laulaen mm. klassiset Franz Schubertin ja Robert Schumannin laulusarjat. Ennen kaikkea hän on kuitenkin aikamme keskeinen Sibeliuksen laulujen tulkitsija. – – Viime vuosina hänet on totuttu näkemään maailman kaikkien suurten laulukilpailujen tuomaristoissa ja mestariluokan opettajana." (Sibelius-Akatemian opetus- ja tutkimusneuvosto kunniatohtoripromootiossa 2003.)
Zahra Ouaziz

Zahra Ouaziz (s. 20. joulukuuta 1969 Oulmes, Marokko) on marokkolainen entinen kestävyysjuoksija.
Ouaziz osallistui ensimmäisiin arvokisoihinsa Barcelonan sisäratojen MM-kisoissa 1995, joissa hän sijoittui 3 000 metrin juoksussa seitsemänneksi. Samana vuonna hän oli maastojuoksun MM-kisoissa Durhamissa pitkällä matkalla kahdestoista ja Göteborgin MM-kisoissa 5 000 metrin juoksun kolmas ajalla 14.53,77. Hän päätti kautensa juoksemalla 3 000 metrillä kuudenneksi IAAF:n GP-finaalissa. Vuonna 1996 hän karsiutui Atlantan olympialaisissa 5 000 metrin alkuerissä. Vuonna 1997 hän karsiutui Ateenan MM-kisoissa jälleen 5 000 metrin alkuerissä, mutta juoksi GP-finaalissa neljänneksi. Vuonna 1998 hän voitti hopeaa maastojuoksun MM-kisoissa Marrakechissä lyhyellä matkalla. Samana vuonna hän voitti Afrikan mestaruuden 3 000 metrillä ja juoksi 1. syyskuuta Berliinissä 5 000 metrillä uuden Afrikan ennätyksen 14.32.08. Loppukaudella hän juoksi vielä toiseksi Kultaisen liigan GP-finaalissa sekä yleisurheilun maailmancupissa.
Ouaziz voitti hopeaa Maebashin sisäratojen MM-kisoissa 1999 3 000 metrillä. Saman vuoden Sevillan MM-kisoissa hän oli 5 000 metrillä toinen ajalla 14.43,15. Hän sijoittui toiseksi myös saman vuoden GP-finaalissa. Hän teki 11. elokuuta 1999 Afrikan ennätyksen 3 000 metrillä ajalla 8.26,48. Vuonna 2000 hän voitti lyhyen matkan MM-hopeaa maastojuoksun MM-kisoissa Vilamourassa. Vuonna 2003 hän sijoittui 3 000 metrillä neljänneksi Birminghamin sisäratojen MM-kisoissa ja tämän jälkeen kahdenneksikymmenenneksiensimmäiseksi Lausannessa maastojuoksun MM-kisojen lyhyellä matkalla. Pariisin MM-kisoissa hän oli kolmastoista. Budapestin sisäratojen MM-kisoissa 2004 Ouaziz karsiutui 3 000 metrin välierissä. Saman vuoden maastojuoksun MM-kisoissa Brysselissä hän oli kahdestoista.
ABC Signature

ABC Signature (aik. Touchstone Television ja ABC Studios) on yhdysvaltalainen televisioyhtiö ja Touchstone Picturesin tytäryhtiö. Se perustettiin vuonna 1985 ja sai nykyisen nimensä vuonna 2007 ja sitten vuonna 2020. 
ABC Studios tuottaa televisiosarjoja lähinnä Disneyn kanaville, ABC:lle ja muille ABC:n omistamille kanaville. Se on tuottanut televisiosarjoja myös muun muassa CBS:lle ja NBC:lle.
Ohjelmat.
ABC on tuottanut muun muassa seuraavia sarjoja:
Amy Davidson

Amy Davidson (s. 15. syyskuuta 1979 Phoenix, Arizona, Yhdysvallat) on yhdysvaltalainen näyttelijä. Hän on näytellyt muun muassa Kerry Hennessynä "Teinitytön kasvatusoppaassa", jossa hän esittää Bridgetin (Kaley Cuoco) pikkusiskoa.
Ura.
Amy Davidson kävi Shadow Mountain High Schoolin, jossa hän harrasti aktiivisesti tanssia. Hän alkoi tehdä mainostyötä. Hänen nuoresta iästään huolimatta hänen näyttelijävalmentajansa Gene Fowler kannusti häntä muuttamaan Kalifornian Los Angelesiin, missä hän pääsi Mary-Kate ja Ashley Olsenin televisiosarjaan "So Little Time". Hän oli myös vierailunäyttelijänä sarjoissa "Amyn lailla" ja "Veljemme on nero". Hän oli myös elokuvassa "The truth About Jane" ennen pääsyään vuonna 2002 sarjaan "Teinitytön kasvatusopas".
Davidson on vieraillut monissa televisiosarjoissa, kuten "C.S.I. New York", "Criminal Minds", "Aavekuiskaaja", "C.S.I.", "House" ja "Bones". Vuonna 2008 hän esitti "Goyband-"elokuvassa nuorta ortodoksijuutalaista Rebekka-tyttöä. 2009 hän oli Jenna Shwartzendruberin äänenä televisioon tehdyssä animaatioelokuvassa "Firebreather."
Muuta.
Davidson meni naimisiin näyttelijä Kacy Lockwoodin kanssa 1. toukokuuta 2010.
Tukholman kaupunginmuseo

Tukholman kaupunginmuseo () on Ruotsin pääkaupungin Tukholman ja sen asukkaiden historiaa dokumentoiva, kokoava ja esillepaneva museo. Museo kuvaa Tukholman kasvua pienestä keskiaikaisesta satamakaupungista nykypäivän suurkaupungiksi karttojen, kuvien, tuoksujen sekä äänien avulla.
Museo sijaitsee Södermalmin kaupunginosassa, Slussenin alueella. Museorakennus on entinen niin sanottu "Södra stadshuset" eli eteläinen kaupungintalo, jossa toimi aiemmin osia kaupungin hallinnosta sekä kauppiaiden varastoja. Talo valmistui alkujaan 1670-luvulla Nicodemus Tessin vanhemman suunnittelemana, mutta tuhoutui pian tulipalossa. Nicodemus Tessin nuorempi suunnitteli sen uudelleen vuoden 1680 jälkeen. Rakennus muutettiin kaupunginmuseon käyttöön 1939–1942.
Museon arkistoihin on yleisöllä vapaa pääsy. Arkistoissa on muun muassa yli miljoona valokuvaa Tukholmasta sen historian varrelta. Museossa sijaitsee myös kahvila sekä museokauppa.
Pohjoismainen ristilippu

Pohjoismainen ristilippu tai pohjoismainen risti on lippukuvio, joka on kaikkien Pohjoismaiden lipuissa. Sen vaakasuorista sakaroista tangon puoleinen on lyhyempi. Lipun risti symboloi kristinuskoa. Suomen, Ruotsin, Tanskan, Norjan ja Islannin valtionpäämiehet käyttävät lipusta versiota, jonka liehureunalla on kielekkeitä.
Historiaa.
Risti oli alun perin Tanskan lipussa Dannebrogissa, joka on maailman vanhin yhä käytössä oleva lippu. Siitä se levisi ensin Ruotsin ja sitten Norjan, Suomen ja Islannin lippuihin. Tanskan ja Ruotsin liput olivat ensin baneereja eli neliölippuja, mutta sittemmin Tanskan ja Ruotsin kuninkaat johtivat omaan käyttöönsä maansa lipusta version, jossa neliöstä liehureunalla erkani kolme kielekettä. Nämä liput varattiin vain kuninkaan tunnuksiksi, ja tavallinen kansa sai käyttöön suorakaiteisen lipun. Muutos johti siihen, että liehureunaan rajoittuva sakara venyi. Näin syntyi pohjoismainen ristitunnus, joka on otettu myös Färsaarten, Ahvenanmaan ja muiden pohjoisten alueiden lippuihin.
Norjan lippu on ensimmäinen, jossa on kuvattu kaksivärinen risti. Tuolloin lippuun tulivat Ranskan suuren vallankumouksen värit punainen, sininen ja valkoinen. Tätä tapaa kopioivat Islanti, Färsaaret ja Ahvenanmaa. Vaikka kaikilla Pohjoismailla on pohjoismainen risti lipussa, lipuilla on kuitenkin omat historiansa ja symbolisminsa ja liput poikkeavat toisistaan mittasuhteiltaan.
Pohjoismaista ristiä käytetään lipuissa myös Pohjoismaiden ulkopuolella, kuten osissa Britteinsaaria. Historiallisena yhteispohjoismaisena lippuna voidaan pitää Kalmarin unionin lippua.
Venäjällä on suomalais-ugrilaisia alueita, joiden asukkaista osa tavoittelee itsenäisyyttä ja jotka käyttävät pohjoismaista ristilippua Inkerin ja Karjalan tavoin. Tällaisia alueita ovat mokšalaisten Mokshen Mastar pääkaupunkinaan Saransk, Komi pääkaupunkinaan Syktyvkar ja Marinmaa pääkaupunkinaan Joškar-Ola. Lisäksi Bjarmian, jonka pääkaupungiksi kaavaillaan Arkangelia, itsenäisyyttä ajavat käyttävät ristilippua.
Suomalais-ugrilaisilla kansoilla.
Ristiliput ovat yleisiä myös suomalaisten sukukansoilla. Niitä käyttävät metsäsuomalaiset ja ruotsinsuomalaiset Ruotsissa ja karjalaiset, lyydiläiset ja vepsäläiset Venäjällä. Myös suomalais-ugrilaisten kansojen lipussa on risti mutta myös kannuksenpyörä. Lisäksi osa suomalais-ugrilaisista komeista käyttää tunnuksenaan ristilippua. Virossakin on käytetty ristilippua ja sen vakiinnuttamiseksi on olemassa kansanliike. Lisäksi eteläisen Viron vähemmistö setukaiset käyttävät ristilippua.
Käyttö.
Pohjoismaista ristilippua tulee käyttää niin, että sen risti on aina tangonpuoleisessa reunassa eli siten kuin se liehuisi tuulessa tai olisi menosuuntaan.
Heikki Hosia

Heikki Päiviö Hosia (29. marraskuuta 1907 Punkalaidun – 23. maaliskuuta 1997 Helsinki) oli suomalainen poliitikko, kansliapäällikkö ja kansansivistysmies, joka toimi opetusministerinä V. J. Sukselaisen toisessa hallituksessa 1959–1961 sekä Martti Miettusen ykköshallituksessa 1961–1962. Puoluekannaltaan Hosia oli maalaisliittolainen.
Elämä.
Heikki Hosia oli koulutukseltaan filosofian maisteri. Hän toimi Etelä-Pohjanmaan kansanopiston sekä Oriveden Opiston johtajana vuodesta 1943 vuoteen 1964, jolloin hänet nimitettiin opetusministeriön kansliapäälliköksi. Tässä virassa hän työskenteli eläkkeelle jäämiseensä 1972 saakka. Hän toimi aiemmin kouluhallituksen kansanopetusosaston vt. kouluneuvoksena kolmeen otteeseen 1940- ja 1950-luvulla.
Ansioistaan kansansivistyksen alalla Hosia palkittiin Alfred Kordelinin säätiön tunnustuspalkinnolla 1993. Hän toimi myös Helsingin Suomi–Puola-yhdistyksen sekä valtakunnallisen Suomi–Puola-yhdistysten liiton puheenjohtajana.
Yksityiselämä.
Heikki Hosian puoliso oli kirjailija Saimi Hosia. Kunnallisneuvos Armi Hosia oli Heikki Hosian käly.
Pitkäjousi

Pitkäjousi on pitkä, useimmiten käyttäjänsä pituinen tai pitempi jousiase. Pitkäjousi on jännittämättömänä lähes suora. Sen teho perustuu suureen pituuteen sekä jäykkyyteen, joka kasvaa suorassa suhteessa vetopituuteen. Pitkäjousella ampuminen vaatiikin muihin jousityyppeihin verrattuna runsaasti ammuntaharjoittelua ja lihasten treenausta.
Pitkäjousen raaka-aineena on käytetty sitkeitä puulajeja kuten marjakuusta. Jousta opittiin parantamaan liittämällä yhteen erilaisia sitkeitä ja kestäviä puulaatuja, kuten marjakuusta sisäpinnalla ja bambusäleitä ulkopinnalla. Nykyisin pitkäjousissa voi ulkopintana olla lasi- tai hiilikuitulaminaatteja.
Pitkäjouset tehtiin alun perin vuolemalla jousen päät ohuemmiksi ja taivuttamalla niitä hieman taaksepäin. Kädensija on yleensä hyvin yksinkertainen. Nuolihyllynä toimii jousikäsi tai jousen rungon pieni koroke, kuoppa tai lovi.
Englantilaisten pitkäjousimiehet olivat voitokkaassa osassa kuuluisassa Crécyn taistelussa vuonna 1346. Pitkäjousella ampuminen oli fyysisesti vaativaa. Jousen jännittäminen vastasi noin 30-kiloisen painon nostamista, ja lisäksi piti tähdätä. Englannin talonpojilla riitti tähän voimaa, koska he söivät parempaa ravintoa kuin muut eurooppalaiset. Sotalaiva "Mary Rosen" noston yhteydessä löydettyjen luurankojen luustossa oli kulumajälkiä, jotka olivat syntyneet jousen jännittämisestä.
Ruona

Ruona voi tarkoittaa seuraavia asioita:
Katso myös.
Sana "ruona" paikannimien osana:
Sana "ruona" sukunimien osana:
EMG (yhtiö)

EMG ("Electro-Magnetic Generator") on yhdysvaltalainen yhtiö, joka valmistaa pääasiassa sähkökitaran ja basson mikrofoneja. Yhtiöllä on tarjolla sekä aktiivisia että passiivisia mikrofoneja. Vuonna 1976 perustettu yhtiö käytti alkujaan nimeä Dirtywork Studios ja vuodesta 1978 nimeä "Overlend", kunnes otti nykyisen nimensä käyttöön vuonna 1983.
Mikrofonit.
Yhtiö on saanut mainetta yhtenä maailman parhaimmista sähkökitaran mikrofonien valmistajista. EMG:n mikrofoneja käytetäänkin useiden kitaravalmistajien (mm. ESP:n) kalleimmissa malleissa. EMG valmistaa niin aktiivi- kuin passiivimikrofoneja, mutta yhtiö on tunnettu nimenomaan aktiivimikrofoneista. EMG:n passiivimikrofonit kuuluvat erilliseen HZ-sarjaan. Aktiivimikrofonit eroavat passiivimikrofoneista siten että niissä on pieni sisäänrakennettu yhdellä tai kahdella 9V paristolla toimiva etuvahvistin joka tuottaa voimakkaan ulostulosignaalin. Tämä antaa mikrofoneille heleän soinnin ja tuottaa kontrolloidun s%C3%A4r%C3%B6n (engl.distortion) soittajan halutessa. Tämä on tehnyt EMG-mikrofoneista hyvin suositun nimenomaan rock- ja heavy metal kitaristien keskuudessa.
EMG:n mikrofoneja käytetäänkin yleensä rock- ja heavy metal kitaristien suosimien kitaravalmistajien merkeissä, esimerkiksi ESP, Jackson Guitars ja B.C. Rich. Mikrofonit voidaan myös jälkiasentaa, mutta tämä kannattaa harkita eikä ole suotavaa jos soitin on harvinainen sillä muutostyöt laskevat arvoa ja saattavat muuttaa ratkaisevasti instrumentin alkuperäistä sointia.
EMG:n yksikelaiset mikrofonit taas ovat ulostulosignaaliltaan hiljaisia, mutta niiden sointi on hyvin heleä ja kellomainen. Tämä antaa rajattomat mahdollisuudet EMG:n mikrofonien käytölle erilaisissa musiikkityyleissä. Hyvä esimerkki yhtiön yksikelaisten mikrofonien kellomaisesta soinnista on kuultavissa esimerkiksi Dire Straitsin kappaleella Local Hero/Wild Theme.
EMG:llä on myös valikoima lisätarvikkeita mikrofoniensa sointivalikoimaa laajentamaan. Pääpiirteisesti näitä ovat kitaran ja erityisesti basson mikrofoneille tarkoitetut, soittimen runkoon asennettavat taajuuskorjaimet.
Yhtiön mikrofoneja voidaan käyttää myös kahdella 9V paristolla jolloin jännite on 18V, myös 27V (kolme paristoa) on mahdollinen. Lisätty jännite aiheuttaa äänen säröytymistä herkemmin, ja lisää ääneen ns. headroomia. Kuitenkin monet muusikot sanova että kahdellakin paristolla saadaan aikaan jo dramaattinen muutos, mutta kolmella paristolla sointi ei enää muutu ratkaisevasti, ja kolme paristoa saattaa myös rikkoa itse mikrofonit.
Mallistoa.
Kitaramikrofonit.
Humbuckerit:
Yksikelaiset:
Tunnettuja EMG-mikrofoneja käyttäviä muusikoita.
Kitaristit:
Basistit:
Aamen (albumi)

Aamen on Kotiteollisuuden toinen albumi. Albumi poikkeaa soundillisesti hieman yhtyeen tätä levyä uudemmista levyistä lähinnä kevyempien soundiensa johdosta. Kappale "Routa ei lopu" ilmestyi singlenä, ja siitä julkaistiin myös uudelleenäänitetty versio Routa ei lopu (on ilmoja pidelly) 14. helmikuuta 2003. Yhtye itse pitää tätä levyä ensimmäisenä varsinaisena Kotiteollisuus-albumina. Viimeinen kappale, "Pieni", päättyy hiljaisuuteen joka jatkuu aina levyn lopussa olevaan piiloraitaan saakka, joka sekin sisältää hiljaisuutta. Sitä ei mainita levyn kansissa tai kansivihossa eikä sillä täten ole virallista nimeä, mutta tietokoneella levyä soitettaessa piiloraidan nimi on "(Aamen)".
Albumi julkaistiin uudelleen 11-vuotisjuhlapainoksena vuonna 2009.
Kappaleet.
Kaikki sanoitukset on kirjoittanut Jouni Hynynen. Sävellyksen ja sovituksen on tehnyt Kotiteollisuus, ellei toisin mainita.
Miguel Ángel Nadal

Miguel Ángel Nadal Homar (s. 28. heinäkuuta 1966 Manacor, Mallorca, Baleaarit) on espanjalainen jalkapalloilija. Hän oli pelipaikaltaan keskikenttäpelaaja mutta pelasi uransa viimeisinä vuosina myös keskuspuolustajana.
Nadal edusti urallaan RCD Mallorcaa kahteen otteeseen vuosina 1987–1991 ja 1999–2005 ja FC Barcelonaa vuosina 1991–1998. Espanjan maajoukkueessa hän pelasi 62 maaottelua vuosina 1991–2002 ja teki niissä kolme maalia. Hän pelasi kolme ottelua MM-kilpailuissa 1994, kaksi ottelua EM-kilpailuissa 1996, kaksi ottelua MM-kilpailuissa 1998 ja neljä ottelua MM-kilpailuissa 2002.
Nadal on tennispelaaja Rafael Nadalin setä sekä Rafaelin valmentajan ja entisen tennispelaajan Toni Nadalin veli.
Tom Shadyac

Tom Shadyac (s. 1958) on yhdysvaltalainen elokuvaohjaaja, -tuottaja ja -käsikirjoittaja. Hän on tehnyt Jim Carreyn kanssa muun muassa elokuvat "Bruce – taivaanlahja", "Valehtelija, valehtelija" ja "Ace Ventura – lemmikkidekkari".
Budapestin yliopisto

Loránd Eötvösin yliopisto (ELTE, ) on Unkarin suurin yliopisto. Se sijaitsee Budapestissa.
Yliopiston perusti arkkipiispa Péter Pázmány vuonna 1635. Se toimi ensin Nagyszombatin kaupungissa, mutta se siirrettiin ensin Budaan ja sitten Pestiin vuosina 1770–1780. Yliopisto nimettiin vuonna 1950 fyysikko Loránd Eötvösin mukaan. Nykyään yliopistossa on noin 1 800 opettajaa ja tutkijaa sekä 32 000 opiskelijaa.
Tiedekunnat.
Yliopistossa on kahdeksan tiedekuntaa:
Birminghamin yliopisto

Birminghamin yliopisto on vuonna 1900 perustettu yliopisto Birminghamissa, Englannissa. Se on yksi Britannian johtavia tutkimusyliopistoja, jossa on noin 24 600 perusopiskelijaa (kandidaattitaso) ja yli 12 000 jatko-opiskelijaa (maisteri- ja tohtoritaso).
Birminghamin yliopisto on yksi Russell-ryhmään kuuluvista korkeakouluista ja Universitas 21-verkoston jäsen.
Historia.
Birminghamin yliopistossa toimi 1970-luvulla Stuart Hallin johtama kulttuurintutkimuksen keskus nimeltä "Centre for Contemporary Cultural Studies". Se tuli tunnetuksi alakulttuurien tutkimuksesta.
Aiheesta muualla.
Yliopiston virallinen verkkosivu
Hormoaning

Hormoaning on grunge-yhtye Nirvanan 5. helmikuuta 1992 julkaistu EP. Se julkaistiin vain Japanissa ja Australiassa. EP:n julkaisi levy-yhtiö Geffen Records.
Julkaisut.
"Hormoaning" julkaistiin Australiassa CD:nä, vinyylinä (12") ja C-kasettina, näistä 4 000 kappaletta oli vinyylejä ja c-kasetteja 1 000 kappaletta, loput 10 000 olivat CD-levyjä. Japanissa "Hormoaning" julkaistiin ainoastaan CD:llä.
SBS

SBS voi tarkoittaa ainakin seuraavia asioita:
Regensburg

Regensburg (, lat., esp. ja ital. "Ratisbona", , , engl. aiemmin "Ratisbon", lat. aiemmin "Castra Regina") on kaupunki Tonavan varrella Baijerin osavaltiossa Saksassa. Hallinnollisesti Regensburg on piirikuntaan kuulumaton () eli suoraan osavaltion alaisuudessa oleva kaupunki. Kaupunki on Oberpfalzin hallintopiirin pääkaupunki. Regensburgin vanhakaupunki liitettiin vuonna 2006 Unescon maailmanperintöluetteloon.
Vuoden 2020 lopussa kaupungissa asui 152 270 asukasta. Se on Baijerin neljänneksi suurin kaupunki Münchenin, Nürnbergin ja Augsburgin jälkeen. München sijaitsee 104 kilometriä etelään, Nürnberg 88 kilometriä luoteeseen ja Augsburg 113 kilometriä lounaaseen Regensburgista.
Kaupungissa on kolme korkeakoulua, ja siellä sijaitsee katolisen Regensburgin hiippakunnan piispanistuin. Kaupungissa on runsaasti jalostusteollisuutta: autonrakennusta, koneenrakennusta, sähkötekniikkaa ja mikroelektroniikkaa.
Historia.
Regensburgin vanhankaupungin paikalla oli aikoinaan kelttiläistä asutusta nimellä Radasbona. Roomalaiset kehittivät siitä leiripaikan, Castra Regina. Tuolta ajalta on jäljellä portti ja pala muuria.
Regensburg oli vuosina 1663–1806 Pyhän saksalais-roomalaisen keisarikunnan valtiopäivien pysyvä kokoontumispaikka.
Siellä solmittiin Regensburgin rauhansopimus vuonna 1684.
Toisessa maailmansodassa kaupunkia pommitettiin, mutta se selvisi vähin vaurioin.
Maantiede ja ilmasto.
Regensburg sijaitsee Tonavan oikealla rannalla. Kaupungin pinta-ala on 80,7 neliökilometriä ja sitä ympäröi Regensburgin piirikunta. Kaupungin korkein kohta on 471 metriä ja matalin kohta 326 metriä.
Regensburgissa vuoden lämpimin kuukausi on elokuu, jolloin keskimääräinen ylin lämpötila on 24,2 °C, mutta heinäkuu on lähes yhtä lämmin. Keskimääräinen alin lämpötila on pakkasen puolella joulu-, tammi- ja helmikuussa. Kylmintä on tammikuussa, jolloin keskimääräinen alin lämpötila on –3,6 °C. Sadetta saadaan eniten kesä- ja heinäkuussa, jolloin kuukausittainen sadanta on noin 80 mm. Vähiten sataa helmi-, maalis- ja huhtikuussa, jolloin kuukausittainen sadanta on hieman alle 40 mm.
Ystävyyskaupungit.
Lähde:
Taryn Manning

Taryn Manning (s. 6. marraskuuta 1978 Falls Church, Virginia, Yhdysvallat) on yhdysvaltalainen näyttelijä sekä Boomkatin laulaja ja lauluntekijä.
Nuoruus.
Manningin vanhemmat erosivat vuonna 1981, ja hänen äitinsä Sharyn teki kahta työtä elättääkseen Tarynin ja tämän isoveljen Kellinin. Taryn kasvoi Tucsonissa Arizonassa, jonne hänen äitinsä muutti eron jälkeen ja myöhemmin Los Alamitosissa Kaliforniassa, jossa Taryn kävi Orange County High School of Artsia. Manning aloitti tanssin harrastamisen kaksitoistavuotiaana ja voitti useita kilpailuja, kuten Arizonan osavaltion mestaruuden karatessa.
Ura.
Manning on näytellyt useissa suuren luokan elokuvissa, kuten esimerkiksi "8 Milessa". Tunnetuin hän on kuitenkin "Crossroads – tienristeyksessä" -elokuvasta, jossa yhtä pääosaa esitti poplaulaja Britney Spears. Vuonna 2007 Manning näytteli elokuvassa "Jack and Jill vs. the World" Freddie Prinze Jr.:n kanssa. Hän on myös tehnyt tv-esiintymisiä esimerkiksi sarjoissa "C.S.I. Miami", "Havaiji 5-0" ja "Orange Is the New Black".
The New Saints FC

The New Saints Football Club, joka usein tunnetaan nimellä TNS, on Walesin liigassa pelaava jalkapalloseura Llansantffraid-ym-Mechainista Walesista ja vähän matkan päässä Englannin puolella sijaitsevasta Oswestrystä. 
Historia.
Llansantffraid FC.
Seura perustettiin vuonna 1959 nimellä Llansantffraid FC noin tuhannen asukkaan Llansantffraid-ym-Mechainin kylän seuraksi. Aluksi joukkue pelasi Montgomeryshire Amateur Football Leaguessa, joka tuolloin oli Walesin neljänneksi korkein sarjataso. Seitsemän kertaa joukkue voitti liigan mestaruuden. Kauden 1989–1990 päätteeksi se nousi Central Wales Leagueen, missä se sijoittui heti ensimmäisen kauden jälkeen toiseksi ja nousi Cymru Allianceen. Nousukiito jatkui nopeana ja kauden 1992–1993 se nousi jo Walesin liigaan ja saavutti myös Welsh Intermediate Cup]]in voiton.
Total Network Solutions.
Vuonna 1996 Llansantffraid voitti Walesin cupin ja pääsi tämän myötä pelaamaan Cup-voittajien cupia. Samoihin aikoihin oswestryäinen tietokoneyritys Total Network Solutions maksoi 250 000 puntaa sponsorisopimuksesta, johon sisältyi vaatimus yrityksen nimen esiintymisestä seuran nimessä. Näin syntyi "Total Network Solutions Llansantffraid FC". Cup-voittajien cupissa seura pelasi Puolan cupin voittajaa Ruch Chorzowia vastaan kotonaan 1–1-tasapelin, mutta hävisi vieraissa 0–5. Joukkue pelaa kansainväliset ottelunsa tavallisesti Wrexham AFC:n tai Newtown FC:n stadionilla, sillä sen oma stadion ei täytä UEFAn vaatimuksia. Vuonna 2003 se kohtasi Manchester Cityn 72 000 -paikkaisella Millennium Stadiumilla Cardiffissa. Vuonna 1997 seura muutti nimensä muotoon "Total Network Solutions FC". Kun aikaisemmin Walesin liigaa hallinnut Barry Town FC kärsi täydellisen taloudellisen romahduksen, jäi TNS ainoaksi täysammattilaisseuraksi Walesin liigassa.
Yhdistyminen Oswestry Townin kanssa.
Vuoden 2003 kesällä TNS yhdistyi talousvaikeuksista kärsineen englantilaisen, mutta Walesin sarjoissa pelanneen Oswestry Town FC:n kanssa. Seura säilytti TNS:n nimen, mutta otti vieraspeliasukseen Oswestryn kokotummansinisen asun. Kausi 2003–2004 sujui seuralta huonosti sen sijoituttua liigassa kakkoseksi ja hävittyä cupin loppuottelussa Rhylille. Seuraavalla kaudella se sen sijaan voitti molemmat. Vuonna 2005 TNS kohtasi Mestarien liigan ensimmäisellä karsintakieroksella Liverpoolin ja hävisi molemmat osaottelut 3–0.
The New Saints.
Vuoden 2006 alussa British Telecom osti Total Network Solutionsin ja sponsorisopimus lakkasi kauden päätyttyä. Tämän seurauksena seura jäi ilman nimeä. Erilaisia vaihtoehtoja asian suhteen ehdotettiin, muun muassa nimioikeuksia yritettiin myydä eBaylle, mutta lopulta päädyttiin entisen TNS-lyhenteen kirjaimia noudattavaan nimeen "The New Saints". Aikaisemmin Llansantffraid oli tunnettu nimellä "The Saints", pyhimykset, ja Oswestryn asukkailla on läheinen suhde Yorkin arkkipiistaan pyhään Oswaldiin. Seuran uudessa vaakunassa lohikäärme edustaa Llansantffraidia ja leijona Oswestryä.
Ukkohalla

Ukkohalla on hiihtokeskus Hyrynsalmen kunnassa Kainuussa. Se sijaitsee noin 14 kilometriä länteen Hyrynsalmen keskustaajamasta pohjoiseen Kajaanista. Paljakan rinteille on matkaa noin 13 kilometriä. Laskettelukeskus sijaitsee Pienen Tuomivaaran luoteisrinteillä Syväjärven eteläpuolella. Rinteiden suurin korkeusero on noin 170 metriä. Rinteitä on kaikkiaan neljätoista, hissejä kuusi ja pisimmän rinteen pituus on 1 400 metriä.
Ukkohallassa voi ratsastaa Seijan ratsutallilla niin maastossa kuin valaistulla kentällä.
Hallan Saaga -kylpylässä on 5 saunaa, pieni lastenallas, pore-/vesihieronta-/uima-allas ja höyrybanja.
Ukkohallaan avattiin kesällä 2008 Suomen ensimmäinen ja maailman pohjoisin wakeboarding-keskus.
Ukkohallasta on valmistettu pienoismalli, joka sijaitsee Hallan Saagassa. Pienoismallin on valmistanut Vaihtoehtona työ -projekti. 
Ukkohallan hiihtokeskus perustettiin 1980-luvun lopulla kuten myös läheinen Paljakka. Vuosina 2000–2006 Ukkohallan ja Paljakan omisti teollisuusneuvos Jorma Terentjeff, joka sitten keskittyi kehittämään niin ikään vuonna 2000 ostamaansa Pudasjärven Iso-Syötettä. Vuonna 2012 Ukkohallan uuden omistajayhtiön osakkaaksi tuli Finnveran ja Sitran omistama Matkailunkehitys Nordia.
Erlangen

Erlangen on kaupunki Saksan Baijerin osavaltiossa. Siellä on arviolta 108 336 asukasta (vuonna 2015) ja sen pinta-ala on 76,95 neliökilometriä.
Nykypäivänä Erlangenissa näyttelee tärkeää roolia sen yliopisto, saksalaisen monialayrityksen Siemens AG:n lukuisat sivuosastot sekä Fraunhofer-instituutti.
Historia.
Ensimmäinen kirjallinen merkintä Erlangenista on vuodelta 1002, jolloin se mainittiin tekstissä nimellä "Villa Erlangon". Vuonna 1361 kylä myytiin Pyhän saksalais-roomalaisen keisarikunnan hallitsijalle keisari Kaarle IV:lle. Erlangenin kaupunginoikeudet vahvistettiin vuonna 1398.
Kaupungin yliopisto sai alkunsa, kun Bayreuthin kreivi Friedrich perusti Bayreuthin kaupunkiin yliopiston vuonna 1742. Jo seuraavan vuonna hän siirsi Erlangeniin sen vedoten paikallisten oppilaiden vallankumouksellisuuteen.
Ystävyyskaupungit.
Erlangenilla on ystävyyskaupunkitoimintaa seuraavien kaupunkien kanssa:
Lisäksi Erlangenilla on vahvaa yhteistoimintaa Tšekin Chomutovin ja Mostin, Italian Cumianan ja Venzonen sekä Itävallan Umhausenin kanssa.
Walesin valioliiga

Walesin valioliiga (, ) on vuonna 1992 perustettu Walesin jalkapallon pääsarja. 
Historia.
Walesiin perustettiin oma liiga vuonna 1992, kun Walesin jalkapalloliiton silloinen puheenjohtaja pelkäsi, että Walesin jalkapallomaajoukkueen olemassaolo olisi vaakalaudalla. Siihen asti Wales oli melko ainutlaatuisessa tilanteessa kansainvälisessä jalkapallossa ilman omaa kansallista pääsarjaa. 
Walesissa on ollut useita Englannin liigassa pelaavia ammattilaisjoukkueita, nykyisin kolme: Cardiff City, Wrexham ja Swansea City. Monet amatööriseuratkin pelasivat mieluummin Englannin sarjoissa, koska matkustaminen Walesissa oli helpompaa itä–länsi-suunnassa kuin pohjois–etelä-suunnassa. 
Walesin liigan perustaminen sai aikaan katkeran riidan, kun kahdeksan Englannissa liigan ulkopuolella pelaavaa walesilaisjoukkuetta halusi pysyä mieluummin Englannin sarjoissa. Kolme joukkuetta suostui sittemmin tulemaan Walesin sarjaan ja viidelle muulle langetettiin sanktio, joka kielsi niitä pelaamasta kotiotteluitaan Walesin maaperällä. Tämä sai Barry Townin siirtymään Walesin liigaan ja loppujen neljän Englannin sarjoihin jääneen sallittiin vuonna 1995 pelata kotiottelunsa Walesissa. 
Näistäkin Caernarfon Town siirtyi saman tien Walesin liigaan, joten nykyisin kolmen Englannin liigajoukkueen lisäksi Walesissa on kaksi suurta Englannin sarjoissa pelaavaa amatööri- tai puoliammattilaisjoukkuetta: Merthyr Town ja Newport County, jotka pelaavat Englannin seitsemänneksi ja neljänneksi korkeimmilla sarjatasoilla.
Ennen vuotta 2002 sarja tunnettiin nimellä "League of Wales", minkä jälkeen nimeksi tuli valioliiga. Kaudeksi 2010–2011 liigaan tehtiin suuria muutoksia. Se siirtyi suoraan Walesin jalkapalloliiton alaisuuteen, kun aikaisemmin liigan oli järjestänyt erillinen organisaatio. Lisäksi joukkuemäärää pudotettiin kahteentoista aikaisemmasta kahdeksastatoista.
Itku pitkästä ilosta

Itku pitkästä ilosta on Timo Rautiainen &amp; Trio Niskalaukauksen vuonna 2000 julkaistu toinen pitkäsoitto. Levyn lyriikoiden pääasiallisena teemana on kuolema, mutta "Lopunajan merkit" -debyyttialbumilta tuttuja ympäristöteemojakaan ei ole kokonaan unohdettu. Niitä käsitellään kappaleissa "Rajatila" ja "Itku pitkästä ilosta". Levyn sanoituksista vastaa pääosin Tomi Tuomaala. Kappaleet ovat Marja Mattlar -cover "Lintua" lukuun ottamatta säveltänyt ja sovittanut Timo Rautiainen.
Levy sisältää mpeg-muotoisen videon "Lopunajan merkit" albumin kappaleesta "Hyvä päivä". Videon on ohjannut Tomi Tuomaala.
Tuija Lindén

Tuija Riitta Lindén (s. 23. tammikuuta 1959 Lohja) on suomalainen toimittaja, joka tunnetaan "Pelit"-lehden perustajana ja pitkäaikaisena päätoimittajana. Hänestä tuli päätoimittaja jo lehden alkutaipaleella vuonna 1992. Aivan ensimmäisissä numeroissa Lindénin tehtävänimike oli toimituspäällikkö ja muodollisena päätoimittajana toimi lehden sisarlehtien päätoimittaja. Tämän jälkeen Lindén toimi "Pelit"-lehden päätoimittajana 25 vuotta vuoteen 2017 saakka.
Ennen "Pelit"-lehden perustamista Lindén työskenteli "MikroBitti"- ja "C-lehdissä". Hän kuului niidenkin perustajiin. Tätä ennen Lindén työskenteli samaan lehtiperheeseen kuuluneessa "Tietokone"-lehdessä toimituksen sihteerinä.
Lindénin puoliso on toimittaja Niko Nirvi. Hän oli Lindénin ohella toinen "Pelit"-lehden ideoijista.
Tuija Lindén valittiin Nörttitytöt ry:n "Vuoden Nörttityttö 2013" -palkinnon saajaksi elämäntyöstään suomalaisen pelijournalismin saralla sekä merkityksellisestä asemastaan pelilehden päätoimittajana.
Erikoispikajuna

Erikoispikajuna oli VR-Yhtymän edeltäjän, Valtionrautateiden, käyttämä markkinointitermi Suomen suurimpien asutuskeskusten välillä liikennöiville nopeille henkilöjunayhteyksille. Kyseiset junavuorot tulivat aikatauluihin "Erikoiskiitojuna"-nimikkellä (EK) vuonna 1972. Erikoispikajunia niistä tuli vuonna 1973. Erikoispikajunat liikennöivät Helsingistä Ouluun, Kontiomäelle, Joensuuhun, Jyväskylään ja Turkuun. Osalla erikoispikajunista on ollut markkinointinimi, tunnetuin näistä lienee Helsinki–Oulu-erikoispikajuna "Lapponia". Aikatauluun tunnuksella EP merkittyjen junien suurin sallittu nopeus oli aluksi 120 kilometriä tunnissa, mutta nostettiin 140 kilometriin tunnissa vuonna 1981. Erikoispikajunien lisäksi liikennöi 1980-luvulla myös express-junat (EXP) "Botnia Express" Vaasaan ja "Imatra Express" Imatralle.
Erikoispikajunat poistuivat aikatauluista 1990-luvun puoliväliin mennessä, jolloin ne korvattiin InterCity-junilla. Erikoispikajunat tekivät lyhytkestoisen paluun 1990-luvun lopulla, kun ns. viikonloppujunat muutettiin erikoispikajunavuoroiksi. Näitä vuoroja ajettiin kesään 2001 asti, jolloin hinnoilttelu-uudistuksen yhteydessä näistä erikoispikajunista tuli tavallisia pikajunavuoroja.
Erikoispikajunat.
Suomen rataverkolla ovat liikennöineet seuraavat nimetyt erikoispikajunavuorot:
Sekä seuraavat express-junavuorot:
Lisäksi liikenteessä oli vuoteen 2020 asti Suomen ja Venäjän kansainvälisessä henkilöliikenteessä kulkeva juna:
Aikaisemmin Helsingin ja Pietarin välillä kulki kaksi junaa. Niiden kulku loppui Allegro-junan liikenteen alkamisen myötä vuonna 2010:
Važa-Pšavela

Važa-Pšavela (; oik. "Luka Razikašvili", s. 1861, Tšargali, k. 1915, Tbilisi) oli georgialainen runoilija. Hänen teoksensa kuvasivat maan vuoristoseutujen elämää ja maisemia.
”Važa-Pšavela” oli Luka Razikašvilin taiteilijanimi, joka tarkoittaa kirjaimellisesti ”Pšavin jätkää”. Važa-Pšavela syntyi pieneen kylään Pohjois-Georgian vuoristoisessa Pšavin maakunnassa. Hän opiskeli Telavin, Gorin ja Tbilisin seminaareissa ja muutti sen jälkeen Pietariin, jossa hän opiskeli lakia. Palattuaan kotimaahansa hän toimi georgian kielen opettajana.
Važa-Pšavelan runoissa eurooppalainen kirjallinen perinne yhdistyy Georgian vuoristoseutujen kansanrunouteen, ja monet niistä ovat nousseet maan kirjallisuuden klassikoiksi. Hänen tunnettuihin runoihinsa lukeutuvat esimerkiksi "Aluda Ketelauri", "Bakhtrioni", "Stumar-Paspindzeli", "Gogotur ja Apšina", "Gvelistšamia", "Eteri" ja "Mindia". Runot käsittelevät usein konflikteja yksilön halujen ja tunteiden ja yhteiskunnan vaatimusten välillä.
Myös hänen veljensä suuntautuivat samalle alalle: Niko Razikašvili (1866–1927) oli runoilija ja Tedo Razikašvili (1869–1922) etnologi ja kansanrunouden keräilijä.
Rauman rata

Rauman rata on Suomen rataverkkoon kuuluva rataosuus, joka kulkee Kokemäeltä Raumalle. Se yhdistyy Kokemäen asemalla Tampere–Pori-rataan. Rata on 47 kilometrin pituinen ja se valmistui vuonna 1897. Se oli Suomen ainoa kunnallinen rautatie vuoteen 1950, jolloin se myytiin Valtionrautateille. Henkilöliikenne radalla päättyi 1988. Tavaraliikenne on edelleen vilkasta ja rata sähköistettiin 1998. Kiukaisista oli harvoin liikennöity haararata Säkylään.
Kiukainen–Säkylä-haararata.
Kiukainen–Kauttua-haararata rakennettiin vuosina 1907–1908 rakennetun Kauttuan paperitehtaan kuljetuksia varten. Paperitehtaan omistanut A. Ahlström Oy osallistui radan rakentamiskustannuksiin. Rataosuuden rakennuspäätös tehtiin vuonna 1910, ja se tuli valmistuttaan pääradan tapaan Rauman kaupungin omistukseen, joka myös kustansi sille osoitetun kaluston. Kauttuan asemalta jatkui myös satamarata Pyhäjärven rantaan. Junaliikenne 14 kilometriä pitkällä radalla alkoi 1. helmikuuta 1913. Radalla oli myös henkilöliikennettä vuoteen 1953 saakka.
Vuonna 1952–1953 rakennettiin seitsemän kilometrin pituinen rataosuus Kauttualta Säkylän Iso-Vimmaan Lännen Sokerin uudelle sokeritehtaalle. Sokeritehdas otettiin käyttöön 6. lokakuuta 1953 ja jo ensimmäisenä syksynä sinne saapui rataa pitkin 1 000 vaunulastia sokerijuurikasta. Viimeiset sokerijuurikkaat tätä rataa pitkin kuljetettiin syksyllä 2009, ja saman vuoden joulukuussa Kiukainen–Säkylä-rataosan kunnossapito lopetettiin. Radan varrella sijaitsevien tasoylikäytävien purkaminen aloitettiin syyskuussa 2011. Rata otettiin virallisesti pois käytöstä vuoden 2011 aikana. Liikennepaikat tällä radalla olivat Kiukainen, Eura, Kauttua ja Säkylä. Erkanemisvaihde radalle poistettiin Kiukaisista huhtikuussa 2020.
Suunnitelmia.
Huhtikuussa 2025 Orpon hallitus päätti varata 2,5 miljoonaa euroa henkilöraideliikenteen palauttamiseen Rauman ja Tampereen välille. Liikenteen on määrä alkaa vuoden 2027 aikana.
The Marshall Mathers LP

The Marshall Mathers LP on rap-artisti Eminemin vuonna 2000 julkaisema albumi. Se on Eminemin kolmas levy. Levyltä on julkaistu neljä singleä: "Stan", "The Real Slim Shady", "Bitch Please II" ja "The Way I Am". Kolmesta on tehty musiikkivideo.
Albumia on myyty maailmanlaajuisesti yli 20 miljoonaa kappaletta. Suomessa albumi sijoittui Suomen virallisella albumilistalla parhaimmillaan sijalle 1. Levy on aiheuttanut paljon kohua sen ollessa lyriikoiltaan paljon väkivaltaisempi ja raaempi kuin Eminemin debyyttialbumi.
Kansi.
Albumilla on kaiken kaikkiaan kaksi kantta + Limited Editionin kansi. Albumin tunnetuimmassa kannessa Eminem istuu talon edessä. Eminem kasvoi tässä kyseisessä talossa.
UV-indeksi

UV-indeksi (UVI) on kansainvälinen standardimitta auringon ultraviolettisäteilyn voimakkuudelle. Sen tarkoituksena on auttaa ihmisiä suojautumaan UV-valon aiheuttamilta ongelmilta, kuten esimerkiksi auringonpolttamalta, silmävahingoilta (esimerkiksi harmaakaihilta), ihon ikääntymiseltä ja ihosyövältä (katso lisätietoja ultraviolettisäteilyn terveysvaikutuksista).
Terveysjärjestöt suosittelevat ihmisiä suojaamaan itsensä esimerkiksi aurinkolaseilla ja päähineellä, kun UV-indeksin arvo on 3 tai korkeampi.
Määritelmä.
Indeksin asteikko alkaa arvosta 0, joka tarkoittaa, ettei säteilyä ole lainkaan. Yli 11:n UV-indeksi tarkoittaa erittäin voimakasta säteilytehoa, jota on mahdollista saada vuoristossa tai päiväntasaajalla. Korkein tunnettu mutta tieteellisesti kiistanalainen UV-indeksin arvo 43,3 on mitattu Andeilla Pohjois-Argentiinassa. Arvot ovat suoraan verrannollisia maanpinnan saavuttaman UV-säteilyn vuontiheyteen (mittayksikkönä W/m2).
Sääennusteissa ilmoitettu UV-indeksi on ennuste UV-säteilyn suurimmasta voimakkuudesta vuorokauden aikana. Säteily on yleensä voimakkainta neljän tunnin ajanjaksona tähtitieteellisen keskipäivän molemmin puolin. Ennuste tehdään tietokonemallin avulla, joka huomioi säteilyn voimakkuuteen vaikuttavat tekijät, mm. paikan korkeuden, pilvisyyden ja otsonikerroksen paksuuden. Ennusteessa painotetaan niitä UV-säteilyn
aallonpituuksia, joille ihmisen iho on kaikkein herkin.
Historia.
Vuonna 1992 kolme Kanadan ympäristöministeriön tutkijaa kehitti ensimmäisen UV-indeksin. Useat maat kehittivät omia indeksejään, kunnes Maailman terveysjärjestö WHO standardoi indeksin vuonna 1995. Yhtenäistetyn laskutavan lisäksi standardi määrittelee säteilyn voimakkuuden sanallisen kuvauksen sekä tiedotusvälineissä käytettävät kuvauksia vastaavat värit.
Indeksin käyttö.
Suojautumissuositukset eri indeksin arvoilla:
Taulukon suojautumissuositukset on tarkoitettu aikuisille. Lasten iho on herkempi UV-säteilyn haittavaikutuksille. Lasten ihon toistuva palaminen ja muutenkin kertynyt suuri elinikäinen UV-kertymä lisäävät ihosyöpäriskiä tulevaisuudessa.
Alle kaksivuotiaille ei suositella aurinkosuojavoiteiden käyttöä, vaan iho on suojattava ennen kaikkea vaatteilla ja suoraa auringonpaistetta välttämällä.